Ego Theobaldus, Campanie et Brie comes palatinus, notum facio omnibus presentes litteras inspecturis, quod dedi et concessi dilecto et fideli meo Anserico de Tociaco, domino de Bazerne, ad vitam suam, centum libratas annui redditus percipiendas, annuatim, in intragio vinorum Trecensium in nundinis Sancti-Johannis Trecensis. Volo, autem, et statuo quod quicumque recepiet illud intragium, pro singulis septimanis quibus solutionem differet requisitus, ipse solvet dicto Anserico quadraginta solidos pro emenda; et post ipsius Anserici obitum redditus supradictus ad me et heredes meos sine contradictione aliqua reverteretur. Propter hoc igitur, dictus Ansericus devenit ligius homo meus, salva ligiatione dominorum suorum, videlicet, Joannis de Torciaco, Archambaudi de Borbonio, comitis Nivernensis et Roberti de Curteneio, et salvis escheetis que eidem Anserico, ex parte sua vel uxoris sue, aut heredum suorum, poterunt pervenire; et ego teneor facere ei habere dictas centum libras, singulis annis, et quadraginta solidos de emenda. Actum, apud Trecas, anno Domini Mº CCº XXº nono, in festo Omnium-Sanctorum.